PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Asetuksessa (EU) 2022/109 vahvistetaan pohjankatkaravulle (Pandalus borealis) väliaikainen suurin sallittu saalis (TAC) ICES-alueella 3a (Kattegat/Skagerrak) 1. tammikuuta ja 31. joulukuuta 2022 väliseksi ajaksi siihen asti, että ICESin lopullinen lausunto julkaistaan. Lisäksi asetuksessa 2022/109 vahvistetaan kilohailin väliaikaiseksi TACiksi ICES-alueilla 3a (Kattegat/Skagerrak) ja 2a (Norjanmeri) sekä suuralueella 4 (Pohjanmeri) 1. heinäkuuta 2022 ja 30. kesäkuuta 2023 väliseksi ajaksi nolla siihen asti, että ICESin lausunto julkaistaan. Asetuksessa (EU) 2022/109 vahvistetaan myös kilohailille väliaikainen TAC ICES-alueilla 7d ja 7e (Englannin kanaali) 1. tammikuuta 2022 ja 30. kesäkuuta 2022 väliseksi ajaksi siihen asti, että ICESin lausunto julkaistaan.

Unioni ja Norja sopivat pohjankatkaravun lopullisista kalastusmahdollisuuksista ICES-alueella 3a. Unioni, Norja ja Yhdistynyt kuningaskunta sopivat ICES-alueilla 3a ja 2a sekä ICES-suuralueella 4 kilohailin kalastusmahdollisuuksista 1. heinäkuuta 2022 ja 30. kesäkuuta 2023 väliseksi ajaksi. Unioni ja Yhdistynyt kuningaskunta sopivat kilohailin lopullisista kalastusmahdollisuuksista ICES-alueilla 7d ja 7e. Kyseisiä TACeja koskeva Kansainvälisen merentutkimusneuvoston (ICES) lausunto julkaistiin 9. toukokuuta. Kyseisiä TACeja koskevat kalastusmahdollisuudet esitetään merkinnällä pm siihen asti, että kyseiset neuvottelut on saatu päätökseen. Heti kun neuvottelujen tulos on tiedossa, neuvostolle toimitetaan komission yksiköiden epävirallinen asiakirja, jossa esitetään asiaankuuluvat kalastusmahdollisuudet. Neuvoston olisi sen jälkeen vahvistettava asiaankuuluvat kalastusmahdollisuudet.

Asetuksessa (EU) 2022/109 vahvistetaan sardellin (Engraulis encrasicolus) TACiksi ICES-suuralueilla 9 ja 10 sekä Itäisen Keski-Atlantin kalastuskomitean (CECAF) alueeseen 34.1.1 kuuluvilla unionin vesillä 1. heinäkuuta 2022 ja 30. kesäkuuta 2023 väliseksi ajaksi nolla siihen asti, että kyseisen kauden osalta saadaan tieteellinen lausunto. ICES antaa kantaa koskevan lausuntonsa vasta kesäkuussa 2022. Sen varmistamiseksi, että kalastustoiminta voi jatkua, kunnes lopullinen TAC vahvistetaan uusimman tieteellisen lausunnon perusteella, olisi asetettava vuoden 2022 heinä-, elo- ja syyskuulle vuoden 2021 kolmannen vuosineljänneksen saaliisiin perustuva väliaikainen TAC, 10 061 tonnia.

Koska asianomaiset jäsenvaltiot eivät päässeet yhteisymmärrykseen lopullisesta jakoperusteesta, asetuksella (EU) 2022/109 jäsenvaltioille myönnettiin vuoden 2022 ensimmäiselle puoliskolle alustava osuus (50 %) keltaevätonnikalaa (Thunnus albacares) koskevasta vuoden 2022 unionin kiintiöstä IOTC:n (Intian valtameren tonnikalatoimikunnan) toimivaltaan kuuluvalla alueella.

Asianomaisten jäsenvaltioiden on vielä sovittava keltaevätonnikalaa koskevan unionin kiintiön lopullisesta jakoperusteesta IOTC:n alueella, ja kyseisen vuoden 2022 unionin kiintiön jäljellä oleva osuus on vielä jaettava. Kyseisen kannan kalastusmahdollisuudet esitetään merkinnällä pm siihen asti, että asianomaiset jäsenvaltiot ovat sopineet lopullisesta unionin sisäisestä jaosta. Heti kun asianomaisten jäsenvaltioiden neuvottelujen tulos on tiedossa, neuvostolle toimitetaan komission yksiköiden epävirallinen asiakirja, jossa esitetään asiaankuuluvat kalastusmahdollisuudet. Neuvoston olisi sen jälkeen vahvistettava asiaankuuluvat kalastusmahdollisuudet ennen alkuperäisen jaon soveltamiskauden päättymistä 30. kesäkuuta 2022.

•Yhdenmukaisuus muiden alaa koskevien politiikkojen säännösten kanssa

Ehdotetut toimenpiteet ovat yhdenmukaisia yhteisen kalastuspolitiikan tavoitteiden ja sääntöjen sekä kestävää kehitystä koskevan unionin politiikan kanssa.

•Yhdenmukaisuus unionin muiden politiikkojen kanssa

Ehdotetut toimenpiteet ovat johdonmukaisia suhteessa unionin muuhun politiikkaan, erityisesti ympäristöalalla.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Ehdotuksen oikeusperusta on Euroopan unionin toiminnasta tehdyn sopimuksen 43 artiklan 3 kohta.

Elollisten vesiluonnonvarojen kestävää hyödyntämistä koskevat unionin velvollisuudet perustuvat YKP-asetuksen 2 artiklassa vahvistettuihin velvollisuuksiin.

•Toissijaisuusperiaate

Ehdotus kuuluu Euroopan unionin toiminnasta tehdyn sopimuksen 3 artiklan 1 kohdan d alakohdassa tarkoitettuun unionin yksinomaiseen toimivaltaan. Sen vuoksi toissijaisuusperiaatetta ei sovelleta.

•Suhteellisuusperiaate